Yonkuuwan taampu gingin fu Didibii á fende i koli | Wakititolen\nA Wakititolen (anga sutudi-artikel) | mei 2018\nYonkuuwan taampu gingin fu Didibii á fende i koli\n„U mu solugu taki u wei ala den sani di Gadu gi u fu feti. Fu u sa taampu gingin te Didibii kon fu koli u.”—EFEISESAMA 6:11.\nSINGI: 79, 140\nSan a den sani di Yehofa gi u fu feti?\nSaide u mu wei ala den sani di Gadu gi u fu feti?\nFa yu e si a libi fu yonkuuwan di e dini Yehofa anga den hii ati?\n1, 2. (a) San e yeepi yonkuuwan fu wini Saatan anga den ogii yeye? (Luku a fowtow na a bigin.) (b) San wi o luku aini a artikel ya?\nAPOSTEL Pawlesi taki Kelesten de enke suudati. U de aini wan feti. A feyanti fu u de tuutuu. A ná anga libisama wi e feti, ma anga Saatan anga den ogii yeye. A dunsudunsu yali den e feti kaba. Den sabi feti. Neen meke ai gei enke u ná o poi wini den feyanti ya, moomoo te u yonkuu. Yonkuuwan poi wini den feyanti ya? Eeye den poi. Den e wini tu. San e yeepi den fu wini? A Yehofa e gi den kaakiti. Boiti dati, leti enke wan bun suudati, den e ’wei ala den sani di Gadu gi den fu feti’.—Leisi Efeisesama 6:10-12.\n2 Kande na a paki di den Rome suudati be e wei, Pawlesi be abi a pakisei di a gi a ageisitoli ya (Toli 28:16). Wi o taki fu a ageisitoli ya aini a artikel ya. Wi o luku san wantu yonkuuwan e taki fu den wini di den fende di den wei den fetisani di Gadu gi u, anga saide a á makiliki fu wei den sani ya.\nI wei ala den sani di gadu gi i fu feti?\n’ALA SANI DI TUU, MU DE ENKE WAN LELIBUBA A U MINDII’\n3, 4. Saide u sa taki den leli fu Beibel de enke a lelibuba fu den Rome suudati?\n3 Leisi Efeisesama 6:14. A lelibuba di den Rome suudati be e wei be abi ayee. A sani ya be e yeepi den fu den á kisi mankei a den ondoobee. A lelibuba be e holi a ibi ayee sani di den be e wei a den boofu-ati. Wan sani be e de a son wan fu den lelibuba fu fasi a feti-how anga a lansi fu den tu. Te wan suudati be e go a feti, a á be e booko en ede tumisi te a be wei en lelibuba.\nDen tuu leli fu Beibel e kibii u gi den falisi leli fu a goontapu\n4 Den tuu leli fu Beibel e kibii u gi den falisi leli fu a goontapu, leti enke fa a lelibuba fu den Rome suudati be e kibii den te den go a feti (Yohanisi 8:31, 32; 1 Yohanisi 4:1). Efu u lobi den sani di wi e leli aini a Wowtu fu Gadu, a o moo makiliki gi u fu libi enke fa Gadu wani efuso fu ’wei a sani di e kibii u boofu-ati’ (Psalm 111:7, 8; 1 Yohanisi 5:3). Efu wi e fusutan den tuu leli fu Beibel, u ná o feele fu soi den sama di e buuse u saide wi e biibi den leli ya.—1 Peitilisi 3:15.\n5. Saide wi á mu e lei?\n5 U lobi den leli fu Beibel, neen meke wi e meke moiti fu du san Beibel taki. Wi e meke moiti fu wi á lei. Lei, a wan fu den moo gaan fetisani fu Saatan. Te wan sama e lei, a ogii ai du anga enseefi anga den sama di e biibi en (Yohanisi 8:44). Neen meke winsi fa wi a sondu sama, tokuso u mu meke moiti fu u nai lei (Efeisesama 4:25). A sani ya á makiliki. Abigail, di abi 18 yali taki: „Son leisi ai gei enke i nai fende wini te yu e taki a tuu, moomoo te a gei enke sani o miti i efu yu á lei.” Ma saide ai meke moiti ala yuu fu taki a tuu? A taki: „Te mi e taki a tuu, mi sabi taki Yehofa e piisii. Mma, nda anga den mati fu mi sabi taki den sa fitoow mi.” Victoria, di abi 23 yali taki: „Son leisi te yu e taki a tuu anga te yu e taigi taawan san yu e biibi, den e soso i. Ma yu e fende wini. Bika sama e fitoow i. Yu anga Yehofa e toon bun mati. Den sama di lobi yu e lesipeki i tu.” I si saide „ala sani di tuu mu de enke wan lelibuba di banti a u mindii”?\nWei ala sani di tuu, enke wan lelibuba (Luku paragraaf 3-5)\n„LETI-DU MU DE ENKE WAN SANI DI U WEI FU KIBII U BOOFU-ATI”\n6, 7. Saide u sa taki leti-du de enke wan sani di u mu wei fu kibii u boofu-ati?\n6 Wan fu den dyakiti di den Rome suudati be e wei fu kibii den boofu-ati, anga ayee a be meke. A gei a wantu pisi ayee den be e miti kon a wan fu meke a dyakiti ya. Den be e poti wantu pikin lelibuba na a dyakiti ya fu fasi en. A pisi fu a sikoo be abi ayee moo den taa pisi. Te wan suudati be wei a sowtu dyakiti ya, a á be e poi daai enke fa a wani. Boiti dati ala yuu a be mu e luku efu a dyakiti á losi a wan peesi. A dyakiti ya be e kibii en ati anga son pisi fi en sikin te sama be koti en anga how efuso sutu en anga lansi.\nUseefi á koni sai fu kibii wi ati\n7 Den leli fu Yehofa e kibii wi „ati” efuso a fasi fa wi e denki, leti enke fa a ayee dyakiti be e kibii wan suudati (Odo 4:23). Noiti wan suudati be o kengi a ayee dyakiti ya, da a teke wan taa dyakiti di den meke anga moo safu sani. A so useefi á mu fika den leli fu Yehofa, da u bigin du sani enke fa u wani. Useefi á koni sai fu kibii wi ati (Odo 3:5, 6). Neen meke na ala yuu u mu e luku efu u ’wei a sani di e kibii’ u boofu-ati.\n8. Saide u mu du sani enke fa Yehofa wani?\n8 Yu e si enke den weiti fu Yehofa e tapu i son leisi fu du son sani? Daniel di abi 21 yali taki: „Den leliman anga den pikin fu mi kalasi e soso mi fu di mi e meke moiti fu libi enke fa Beibel taki. A sani ya be meke mi biibi kon swaki. Mi be e fii booko-saka tu.” Ma fa Daniel e fii nownow? A taki: „Bakaten, mi kon si den wini di a abi te wi e libi enke fa Yehofa wani. Son wan fu den mati fu mi nai go a sikoo moo. Taawan e somoko takuu tabaka. A tyali fu si fa den libi kon tan. Yehofa e kibii wi tuutuu.” Madison abi 15 yali. A taki: „A á makiliki fu libi enke fa Yehofa wani. Moomoo te mi e si fa den duupu fu mi e du son sani di e meke den piisii.” San Madison e du te ai fii so? A taki: „Mi e holi a pakisei taki mi a wan sama di e tyai Yehofa nen. Mi e holi a pakisei tu taki a Saatan e meke den tesi ya miti mi. Te mi pasa wan tesi, mi e fii bun.”\nLeti-du mu de enke wan sani di i wei fu kibii i boofu-ati (Luku paragraaf 6-8)\n’A BUN NYUNSU MU DE ENKE WAN SUSU A U FUTU’\n9-11. (a) San na a susu di wan Kelesten e wei? (b) San o yeepi u fu wi á feele fu peleiki?\n9 Leisi Efeisesama 6:15. Wan Rome suudati á be poi go a feti anga soso futu. A dii pisi meti buba den be e miti kon a wan fu meke a susu fu den. A be switi fu waka anga a susu ya. Te wan suudati be wei a susu ya, a á be e gaata kai makiliki.\n10 A susu di den Rome suudati be e wei, be e yeepi den fu wini feti. Ma a susu di wi e wei e yeepi u fu paati a „bun nyunsu fu wan moo bun sani” (Yesaya 52:7; Romesama 10:15). Son leisi u mu abi deki-ati fu peleiki. Bo di abi 20 yali taki: „Mi be e feele fu peleiki gi den pikin fu mi kalasi. Mi denki a sen be e kisi mi. Ma te mi pakisei a ten de, mi á sabi saide sen be e kisi mi. Nownow mi e piisii fu peleiki gi den duupu fu mi.”\n11 A omen yonkuuwan e si taki te den seeka a fesi, ai moo makiliki gi den fu peleiki. Fa i sa seeka fu peleiki? Julia di abi 16 yali taki: „Ala yuu mi e poti den buku di wi e paati gi sama aini mi sikoo tasi. Mi e meke moiti fu sabi fa den pikin fu mi kalasi e denki anga san den e biibi. Da mi e pakisei fa mi sa yeepi den. Te mi seeka a fesi mi e man leli den sani di den wani sabi.” Makenzie di abi 23 yali taki: „Efu yu abi bun manii, neen yu e aliki bun, yu o man sabi san e miti den supee fi i. Mi e leisi ala den artikel di den baala sikiifi gi yonkuuwan. Neen meke mi man soi den supee fu mi wan tekisi aini Beibel efuso wan sani a jw.org di sa yeepi den.” Te u seeka bun fu peleiki, a leti enke u wei wan „susu” di e kisi u.\nWei a bun nyunsu enke wan susu ai futu (Luku paragraaf 9-11)\n„U BIIBI MU DE ENKE WAN GAAN SKELT”\n12, 13. San a wantu fu den ’ga di de anga faya’ di Saatan e sutu kon a wi?\n12 Leisi Efeisesama 6:16. Den Rome suudati be abi wan gaan skelt. A skelt be e tapu a suudati kini te doo en sikoo. Anga a skelt den suudati be e tapu den how, den lansi anga den ga fu den feyanti.\n13 San a den ’ga di de anga faya’ di Saatan e sutu kon a yu? A lei di ai lei gi Yehofa a wan fu den ga ya. Saatan wani i biibi taki Yehofa á lobi i. A wani i biibi tu taki nawan sama e booko den ede anga i. Ida di abi 19 yali taki: „Mi be e si enke Yehofa á lobi mi. Mi be e fii tu taki a á wani mi enke en mati.” San a sisa ya e du te ai fii so? A taki: „A den komakandaa e taanga mi biibi. Fosi mi be e sidon pii. Mi á be e gi piki. Bika mi be e si enke nawan sama be o wani aliki den piki fu mi. Ma nownow mi e seeka gi den komakandaa, da mi e meke moiti fu gi tu efuso dii piki. A á makiliki, ma te mi gi piki mi e fii moo bun. Den baala anga sisa e gi mi taanga-sikin tu. Ala yuu te mi komoto a komakandaa mi e fii taki Yehofa lobi mi.”\n14. San a toli fu Ida e leli u?\n14 Na aseefi fasi a skelt fu wan suudati e de ala yuu. Ma a ondoofenitoli fu Ida e soi taki u biibi nai tan aseefi fasi. A sa kon moo taanga efuso swaki. A wi mu meke moiti ala yuu fu u biibi á swaki (Mateyesi 14:31; 2 Tesalonikasama 1:3). Efu u wani u biibi de enke wan „skelt” di e kibii wi, u mu meke moiti fu a kon moo taanga.\nI biibi mu de enke wan gaan skelt (Luku paragraaf 12-14)\n’WEI A SUUDATI-ATI, DI SA MEKE U FENDE A LIBI’\n15, 16. Fa a howpu fu u de enke wan suudati-ati?\n15 Leisi Efeisesama 6:17. Den Rome suudati be e wei wan ati fu den á kisi mankei a den ede, den neki anga den fesi. Son wan fu den ati ya be abi wan peesi fu a suudati be sa tyai en neen ana.\n16 Leti enke fa a suudati ati e kibii wan suudati ede, a so a „howpu” fu wi e kibii u denki (1 Tesalonikasama 5:8; Odo 3:21). A howpu di wi abi e yeepi wi fu poti pakisei a den sani di Gadu paamisi u. Ai yeepi u tu fu wi á lasi-ati te wi abi polobelema (Psalm 27:1, 14; Toli 24:15). Ma u mu e biibi taki den sani di Yehofa paamisi wi o pasa tuutuu. A so namo a howpu ya o man kibii wi. A wi ede u mu wei a „suudati-ati” ya, a ná wi ana u mu e tyai en.\n17, 18. (a) Fa Saatan wani koli u fu u lasi howpu? (b) Fa u sa soi taki u nai meke Saatan koli u?\n17 Fa Saatan wani koli u fu u lasi howpu? Pakisei fa a be wani koli Yesesi. Saatan be sabi taki Yesesi be o tii a goontapu. Ma Yesesi be o abi fu pina te enke a dede fosi a fende a gaandi ya. Baka dati a be o abi fu wakiti te enke a yuu fu Yehofa doo fu a toon Kownu. Fu di Saatan be sabi a sani ya, meke a gi Yesesi a okasi fu toon Kownu moo gaw. A taigi Yesesi taki efu a dini en wan kodo leisi namo, a be o meke a toon tiiman fu a hii goontapu (Lukasi 4:5-7). Saatan sabi tu taki Yehofa paamisi u taki a o gi u omen sani aini a nyun goontapu. Ma wi abi fu wakiti te enke a yuu de doo. Nownow a omen polobelema wi abi. Neen meke Saatan e gi wi a okasi fu abi wan bun libi aini a ten ya. A wani u si a abi di u mu abi wan bun libi aini a ten ya, enke a moo pelensipali sani, pe fu u poti a Kownukondee fu Gadu a fesi.—Mateyesi 6:31-33.\n18 A omen yonkuuwan á meke Saatan koli den. Kiana di abi 20 yali, a wan fu den yonkuuwan ya. A taki: „Na a Kownukondee fu Gadu wawan too, poi losi ala den polobelema fu u.” Fa ai tyai enseefi fu di a sabi a sani ya? A sani ya e yeepi en fu holi a pakisei taki den sani fu a goontapu a fu wan ten. A nai booko en ede tumisi fu abi wan bun libi aini a goontapu ya, ma ai poti ala en pakisei na a dini di ai dini Yehofa.\nWei a suudati-ati di o meke i fende a libi (Luku paragraaf 15-18)\n„A FETI-HOW FU A YEYE”, A GADU WOWTU\n19, 20. San o yeepi u fu moo sabi wooko anga a Wowtu fu Gadu?\n19 Den feti-how fu den Rome suudati be langa wan afu meter. Den suudati ya be sabi wooko anga a feti-how fu den, bika na ala dei den be e leli fa den mu wooko anga en.\n20 Apostel Pawlesi taki a Wowtu fu Gadu de enke wan feti-how. Ma u mu sabi wooko anga en. A sani ya o yeepi u fu soi sama san wi e biibi. A o yeepi u fu kengi a fasi fa wi e denki tu (2 Korentesama 10:4, 5; 2 Timotiyesi 2:15). San i sa du fu sabi a Beibel moo bun? Sebastian di abi 21 yali taki: „Solanga mi leisi wan kapitel fu a Beibel, mi e sikiifi wan vers di mi lobi. Mi kon abi omen tekisi di mi lobi.” A sani ya yeepi en fu sabi moo bun fa Yehofa e denki. Daniel taki: „Te mi e leisi Beibel, da mi e sikiifi den tekisi di mi si enke o yeepi den sama di mi e miti aini a peleikiwooko. Mi kon si taki te den sama e si fa i lobi den sani di sikiifi aini Beibel anga te yu e meke moiti fu yeepi den, a sani ya e bigi gi den.”\nA feti-how fu a yeye (Luku paragraaf 19-20)\n21. Saide wi á mu feele Saatan anga den ogii yeye?\n21 Den ondoofenitoli fu den yonkuuwan aini a artikel ya e soi taki u ná abi fu feele Saatan anga den ogii yeye. Den taanga so na tuu, ma Yehofa taanga moo den. Den ná o libi fu teego. Di Yesesi o tii wan dunsu yali, Saatan anga den ogii yeye fi en o de a sitaafu-osu. Den ná o poi du nawan ogii a ten de. Baka dati Gadu o puu den a pasi (Openbaring 20:1-3, 7-10). U sabi sama a wi feyanti. U sabi tu fa ai suku fu koli u anga san a wani du anga u. Yehofa poi yeepi u fu toto futu gi en!\nDen sani di Gadu gi u fu feti: Na ala den sani di Yehofa gi u fu yeepi u te wi e feti anga Didibii. U mu wei ala den sani ya, a so namo Saatan ná o fende u koli\nYehofa lobi den sama di e holidoo te den e peleiki\nSaide u mu e meke „tyaipi nyanyan”?\nI mu sabi a feyanti fi i\nONDOOFENITOLI Mi be pooti, ma nownow mi gudu\nText Fasi fa i sa download sani A WAKITITOLEN (ANGA SUTUDI-ARTIKEL) mei 2018\nA WAKITITOLEN (ANGA SUTUDI-ARTIKEL) mei 2018


Fa den kelen-owluman e yeepi den kemeente fu Yehofa Kotoigi?\nDen Giiki buku fu Beibel e taki tyaipi leisi fu Balnabasi anga a aposteli Pawlesi. Den baala ya be de owluman di e waka e luku den kemeente aini hawten. Saide meke den be e waka a den kemeente? Den be e booko den ede tuutuu anga den baala anga sisa fu den kemeente. Moomoo anga a biibi fu den. Pawlesi taki a be wani „daai baka go luku fa ai go anga den baala fi en”. A be de kabakaba fu waka somen kilomeiti fu go gi den kemeente taanga sikin (Toli 15:36). Na a seefi sani den owluman di e waka a den kemeente, e du aini a ten ya.\nDe e kon gi u taanga sikin. Ibiiwan fu den kelen-owluman e waka a sowan 20 kemeente. Tu boo wan yali den e go a wan kemeente, da den e tan wan wiki anga den. Den baala ya abi tyaipi ondoofeni, neen meke u sa leli somen sani fu den anga den uman fu den tu efu den toow. De e meke moiti fu kon sabi gaanwan anga pikinwan aini a kemeente. De e angii tu fu wooko anga u aini a peleikiwooko, anga fu go anga wi a sutudi. Den owluman ya e du sikapuman wooko makandii anga den owluman fu a kemeente. Den taki di de e holi a den komakandaa, anga den gaan komakandaa e taanga a biibi fu u.—Toli 15:35.\nDe e booko den ede anga ibii wan fu u. Den kelen-owluman e booko den ede anga den sama fu a kemeente, na a se fu a dini fu Yehofa. De e holi wan pikin kuutu anga den owluman anga dinali fu luku den pisi pe den meke moiti, anga fu soi den tu fa den sa du son sani moo bun. De e yeepi den pionili fu du den wooko bun, anga de e piisii fu kon sabi nyun sama di e kon a komakandaa. De e piisii tu fu yee fa den nyun wan ya e go a fesi aini a waaleiti. Ibiiwan fu den baala ya e gi denseefi fu „wooko anga wi fu yeepi u” (2 Korentesama 8:23). Wi fu u se mu soi a seefi sowtu biibi fu den anga a fasi fa de e dini Gadu.—Hebrewsama 13:7.\nSaide meke kelen-owluman e waka a den kemeente?\nFa i sa fende wini te den kon luku a kemeente fi i?\nKaabu ai kalender a yuu di a kelen-owluman o kon baka aini a kemeente, fi i á misi den taki di a o holi. Efi i wani en, efuso en uman kon ai te yu e sutudeli, da i sa akisi a sama di e sutudeli anga i fu a tyai den kon.\nSaide meke Yehofa Kotoigi e go a den gaan komakandaa?\nAla yali wi e kon a makandii fu holi dii gaan komakandaa. Fa i sa fende wini fu den komakandaa ya?\nFa a peleikiwooko fu Yehofa Kotoigi sete?\nWi e du a peleikiwooko leti enke fa Yesesi be du en di a be de a goontapu. San a wantu fasi fa wi e du a peleikiwooko?


A fasi fa yu e peleiki de enke buingi? | Sutudi\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hirimotutongo Hmong (wit) Ibantongo Igbotongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nisematongo Nyanekatongo Okanisitongo Otetelatongo Pidgin (Nigeria) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\nA PELEIKIWOOKO de taanga fanowdu. Ma a ná ala sama e fusutan a sani ya. Wantu sama di lobi den toli fu Beibel seefi nai si enke a de fanowdu fu sutudeli a Beibel.\nLuku a toli fu wan man den e kai Gavin. Winsi fa a be lobi go a komakandaa, a á be wani den Kotoigi sutudeli a Beibel anga en. Gavin taki a á be wani sama sabi taki a á sabi a Beibel bun. Boiti dati, a be e si enke den be o akisi en fu a toon kelikiman. A á be wani sama koli en tu. I si enke i be sa yeepi Gavin? Pakisei fa Beibel e kengi sama. Yehofa be taigi den Islayelisama taki: „Den sani di mi o taki o kai enke buingi. Den o de enke alen di e kai filifili nati a gaasi” (Deitolonomi 31:19, 30; 32:2). Meke u taki moo fini fu buingi. Wi o luku fa a o yeepi u fu peleiki gi „ala sowtu sama”.—1 Timotiyesi 2:3, 4.\nSAN O MEKE A PELEIKIWOOKO FU U DE ENKE BUINGI?\nBuingi safu. Pikin fini doopu wataa de aini a winta di e wai. Te den fini doopu wataa dyunta kon a wan, da den e toon buingi. Saide den sani di Yehofa taki be de enke buingi? A fu di a be e taki switi anga en foluku. A fasi fa a be e taki be e soi taki a be e booko en ede anga den. Te wi e lesipeki a biibi fu taawan, da wi e soi taki wi e waka a Yehofa baka. U mu gi den taanga-sikin fu sidon denki den sani di wi e taki. Boiti dati wi á mu dwengi den fu biibi den sani di wi e leli den. Efu wi e paati a bun nyunsu so, da sama o aliki den sani di wi e leli den anga piisii. Boiti dati wi o du a peleikiwooko moo bun.\nBuingi e meke sama fii bun. A peleiki di wi e peleiki o meke sama fii bun te wi e meke moiti fu paati a bun nyunsu gi den a omen sowtu fasi. A baala di be akisi Gavin a fosi leisi efu a wani sutudeli, a Chris. A baala ya á dwengi Gavin fu sutudeli Beibel anga Yehofa Kotoigi. Ma a be e puubei omen sowtu fasi fu meke Gavin angii fu sabi den toli di sikiifi aini Beibel. Chris taigi Gavin taki anga ala fa omen sani sikiifi aini a Beibel, tokuso a wan kodo bosikopu sikiifi na a hii Beibel. A taigi en taki efu a sabi a bosikopu de, a o fusutan den sani di ai leli a den komakandaa moo bun. Chris taigi en tu taki a den sani di Beibel be taki a fesi, e meke a biibi taki den sani di sikiifi aini a Beibel a tuu. A sani de be meke Chris anga Gavin taki omen leisi fu den polofeititoli fu Beibel. Den takimakandaa ya be e meke Gavin fi i bun, bakaten a meke den Kotoigi sutudeli anga en.\nBuingi de taanga fanowdu. Te dee ten be de aini Islayeli, a omen mun langa alen á be e kai. Efu buingi á be e kai, ala den sani di den be paandi be o dede. Yehofa be taki a fesi taki a ten ya be o de enke wan gaan dee ten. Bika den sama be o angii „fu yee den wowtu fu Yehofa”, leti enke fa sama e wani diingi wataa te wataa e kii den (Amos 8:11). Beibel be taki den salufu Kelesten be o de enke ’a buingi fu Yehofa’ te den be o peleiki a bun nyunsu fu a Kownukondee. Den taa sikapu be o yeepi den fu du a wooko ya (Mika 5:7; Yohanisi 10:16). Na a bosikopu ya Yehofa e koboloiki fu meke den sama di wani sabi den tuu toli fu Beibel, fende a libi. Wi e si a bosikopu ya enke wan pelensipali sani?\nBuingi a wan kado di Yehofa e gi u (Deitolonomi 33:13). A peleiki di wi e peleiki de enke wan kado gi den sama di e aliki a bun nyunsu. Gavin be e si a sutudeli di a be e sutudeli Beibel enke wan kado, bika a kon sabi ala den sani di a be wani sabi. A sani de yeepi en fu go a fesi, te enke a dopu. Nownow en anga en uman Joyce e paati a bun nyunsu gi taawan anga piisii.\nYehofa Kotoigi e paati a bun nyunsu fu a Kownukondee na a hii goontapu\nSI A PELEIKIWOOKO ENKE WAN SANI DI DE TAANGA FANOWDU\nEfu wi e si a peleikiwooko enke buingi, wi o fusutan taki a moiti di wi e meke fu paati a bun nyunsu gi taawan a ná fu soso. Fu saide? Wan doopu wataa, ná abi yeepi. Ma na miliyunmiliyun fini doopu wataa, e nati a doti. A so a de anga u tu. Kande wi e si den sani di wi e du aini a peleikiwooko enke pikinpikin sani. Ma te ala den miliyunmiliyun Kotoigi e paati a bun nyunsu, da ala „den nasi” fu goontapu e yee a bun nyunsu (Mateyesi 24:14). A peleiki di wi e peleiki o de enke wan kado di Yehofa gi taawan? Eeye. A bosikopu di yu e paati o de enke buingi te yu e taki switi anga taawan. Te yu e taki sani di e meke den fii bun. A o yeepi den tu fu fende a libi!


Beibel: okanisi tongo 1 Kolenti 15\n☰ 1 Kolenti 15 ◀ ▶\nA dede weki baka fu Kelestesi\n1 We, biibiwan! Mi o membee u baka san na a Bun Nyunsu di mi be gi u, te u be teke biibi. U teke dati kaba enke u fasi fu libi seefi. 2 Tan biibi dati fu kaba koti paati anga takuudu anga ogii, fu fende san Masaa Gadu paamisi. Ma efu u fika a biibi ya, da u sa lasi ala dati. Da na fu soso u be teke a biibi.\n3 Mi be taigi u somen sani fu a biibi. Ma a hii mama fu a Bun Nyunsu ya taki, Kelestesi kon teke dede pai a u peesi tuu. Da u sa fende paadon fu u takuudu anga ogii. Masaa Gadu Buku be sikiifi fu dati a fesi taki, sani o waka so. 4 Namo Kelestesi beli a ini wan geebi. Ma baka dii dei, ne Masaa Gadu weki en kon a libi ya baka tuu. Na so Masaa Gadu Buku sikiifi taki, sani o waka so. 5 Namo Kelestesi soi enseefi libilibi a Kefasi enke wan fu den twalufu bakaman fi en. Bakadati, a soi enseefi na ala den twalufu makandii. 6 Bakadati, a soi enseefi libilibi a moo enke feifi ondoo taa biibiwan makandii a wan peesi. Somen fu den dati dede kaba, ma son fu den de leti a libi ya ete. 7 Bakadati, ne a soi enseefi libilibi a Jakowbesi enke wan fu den twalufu bakaman. Bakadati, ne a soi enseefi libilibi na ala den twalufu bakaman makandii. 8 Te fu kaba, ne a soi enseefi libilibi a mi Pawlesi ya tu. Namo mi teke biibi wanboo wanboo enke te pikin yuu á be kisi fu meke. 9 Bika mi na wan apaiti bosikopuman di á waiti fu teli enke apaiti bosikopuman fi en. Bika mi be lon du gaan ogii anga a kulu sama fu Masaa Gadu.\n10 Ma Masaa Gadu teke gaan bun ati fasi namo luku mi. Ne mi de san mi de tide ya. Ma dati á waka fu soso. Bika somen sama toon biibisama, di mi tyotyo wooko moo ala taa apaiti bosikopuman fi en. A ná anga taanga fu miseefi libisama fasi. Ma anga gaan bun ati fasi namo di ai teke, fu wooko a ini mi anga en taanga. 11 Ma a ná abi toobi, efu na wan fu den taa apaiti bosikopuman gi u anda en bosikopu. Na a seefi bosikopu wi e tyai, di u teke biibi de.\n12 We, wi dati e tyai a bosikopu fa Kelestesi weki kon a libi ya baka. Da fa sama sa sitee anda taki, dede á poi weki kon a libi baka? 13 Bika efu a dede á poi weki baka, da Kelestesi seefi á weki kon a libi baka! 14 Da efu Kelestesi á weki kon a libi baka, da wi ya e paati wan wisiwasi bosikopu. Da na fu soso u teke biibi anda tu. 15 Da wi na leiman di e kotoigi falisi sani fu Masaa Gadu. Bika u taki, a weki Kelestesi kon a libi baka. Ma kweti! A be sa de wan lei sani, efu Masaa Gadu á be makiti sai fu weki dede baka. Da a á be o poi weki Kelestesi baka. 16 We, efu Masaa Gadu á makiti sai fu weki dede, da Kelestesi dede nownow ete. 17 Da efu Kelestesi dede nownow ete, da wini á de fu fende a wi bosikopu di u anda teke biibi. Soseefi, da u á poi komoto a takuudu anga ogii tu. 18 Da biibisama di dede kaba, noiti moo o weki baka. Den lasi fu tego. 19 Da fu a tyotyo di wi e teke a goontapu fu a biibi a ini ala san u e luku fu fende a Kelestesi ya. Ma fu sani fu dati á de fu kon moo, baka dede, da sama mu tyali gi wi enke den moo ogii ede sama di de.\nA kaba fu goontapu\n20 Ma a hii sani na tuutuu Kelestesi weki kon a libi ya baka. En fosi weki enke sama fu Masaa Gadu di noiti moo sa dede baka. Da sabi taki, ala taawan fu Masaa Gadu di dede musu weki so tu.\n21 Bika wan kodo man namo be tyai dede kon a goontapu. Na so wan kodo man namo tyai libi kon baka. 22 Bika Adan enke fosi sowtu sama be wooko takuu. Ne a hii paansu sama di waka ne en baka fende dede enke paiman. Na so a Kelestesi wooko bun. Ne a hii paansu sama di waka ne en baka seefi fende libi tu. 23 Ma ibiiwan abi en yuu di Masaa Gadu poti gi en. Kelestesi fosi weki baka. Da a hii kulu sama fu Kelestesi, te a o kon baka.\n24 Da na a kaba fu goontapu. Da Kelestesi o fika na ala sani tapu. Bika a o booko ala a makiti anga taanga fu goontapu puu. Da a sa sidon enke kownu. Bakadati, da a o langa a hii tii fu sani go a ini ana fi en Tata, Masaa Gadu. 25 Bika a mu de kownu fu tii sani doo a ten di a sa kaba booko makiti fu ala feyanti fi en poti ne en ondoo futu. 26 A mama feyanti di a mu booko puu ete seefi, dati na dede seefi. 27 Bika Masaa Gadu Buku sikiifi taki, a poti Kelestesi na ala sani tapu. Ma dati á wani taki, Masaa Gadu seefi. Bika na Masaa Gadu gi en a hii bigi ya. 28 Da te Kelestesi kaba anga fi en se wooko taki, ala sani kon de ne en ondoo futu. Da a Manpikin fu Masaa Gadu ya o saka enseefi poti a ondoo fu Masaa Gadu, di be meke ala sani kon de na a Manpikin fi en ya ondoo futu. Da Masaa Gadu sa de a moo heiwan fu ala sani.\nEfu dede nái weki baka\n29 We, efu dede nái weki baka, da saide son sama e biibi de taki, den sa teke dopu tyai yeepi gi sama fu den di dede kaba? Bika dati na biibi taki, sani de baka dede ete. 30 Saide meke wi enke apaiti bosikopuman e du a wooko ya, ma a sa tyai dede gi wi seefi?\n31 Biibiwan! Mi ya dati, ogii lontu mi fu tyai dede gi mi seefi. Ma toku, mi de anga piisii a ini. Mi sa gafa a manii fu mi ya, fu di a tyai yeepi, meke u anda kon de sama fu wi Masaa, Kelestesi Jesesi seefi. 32 Bika u si fa pikinmoo sama meke takuu meti kii mi a Efese Foto. Da na bun fu goontapu mi e suku, fu tyai miseefi go so faawe? Bika fu Masaa Gadu ná o weki sama baka,\n“Da meke u nyan diingi piisii.\nTamaa dede sa doo, fu ala sani kaba.”\n33 Ma ná meke sama koli yu! Ná mosoo anga poli sama. Bika winsi i be taampu bun, ma den o poli yuseefi tu. 34 Da poti ede leti fu si sani. Kaba anga takuudu anga ogii. Bika sama de leti a u mindii de di toku nái fusutan Masaa Gadu. Mi taki so, fu gi u sen!\nWi o fende libi anga Masaa Gadu\n35 Son sama o sitee de taki, dede fu weki baka, da fa den sikin o tan? 36 We, na wan lawlaw sani a sama de akisi de. Bika useefi e paandi sii anda. Da a nái loto poli a ondoo doti fosi, da a sutu ede kon a tapu, fu toon wan sani, no? 37 Soseefi u nái paandi a hii gaan bon fu sani enke kalu so. Ma na wan sii namo. Da fa a waka wan hii gaan kalu bon e goo kon komoto na a sii de? 38 We, na Masaa Gadu e gi ibii sii wan sowtu bon di mu goo kon komoto de. Da ai goo enke fa a fiti poti gi en. Da ibii bon sikin abi en fasi. 39 Soseefi ala sikin kengi anga denseefi. Libisama sikin anga meti sikin. Foo sikin anga fisi. Ibiiwan kengi.\n40 Masaa Gadu meke sani a tapu anda anga goontapu ya tu. Da den di fu tapu sikin e beenki kengi anga di fu goontapu ya. 41 A san a tapu anda e beenki en fasi. A mun e beenki en fasi. Den sitali e beenki den fasi. Ma ibii sitali baka e beenki kengi anga a taawan.\n42 Na so di Masaa Gadu o weki dede baka. Da sikin di dede ya e beli loto poli, ma te a o weki baka, da a o toon sikin di noiti moo sa poi loto poli. 43 Sikin fu tyai go beli e tan ogii sondee waiti fasi. Ma te a o weki baka, da a o toon dyendee sani. Sikin fu tyai go beli e swaki sondee kaakiti. Ma te a o weki baka, da a o toon taanga kaakiti sikin. 44 Sikin fu tyai go beli de libisama fasi a goontapu. Ma a nyun sikin de fu libi jeje fasi a tapu anda. Da fa i si u fende sikin fu libi ya, na so u o fende a sikin fu libi a tapu anda tu.\n45 Bika Masaa Gadu Buku sikiifi fu dati taki: “A fosi sowtu sama na Adan, di Masaa Gadu meke goontapu fasi ya.” Ma a kiiboi sowtu Sama*f6* na Kelestesi di de Masaa Gadu Kondee fasi, fu tyai a sowtu libi de gi taawan. 46 Ma a fosi sowtu sikin fu sama á gei a jeje sowtu sikin fu tapu anda. Bika fa sikin di meke goontapu fasi fosi kon, da a jeje sowtu sikin fu Masaa Gadu Kondee musu kon tu. 47 A fosi sowtu sikin meke komoto a doti fu goontapu ya. Ma a lasiti sowtu sikin komoto a Masaa Gadu Kondee a tapu. 48 Namo ibii paansu sama fu Adan enke fosi sowtu Sama fende a sowtu sikin fi en. Na so ibii paansu sama fu Kelestesi enke a kiiboi sowtu sama seefi o fende a sowtu sikin fi en tu. 49 We, wi de anga a sowtu sikin fu tan a goontapu ya. Ma bakaten, da wi o de anga a sowtu sikin fu tan a Masaa Gadu Kondee a tapu.\nWi o faandi teke a nyun sikin\n50 We, biibiwan! Mi wani soi anga ala dati taki, sikin buba anga buulu, na fu loto poli. Noiti dati sa poi libi tego na a peesi pe noiti moo sani sa poi dede loto poli. Da a ná o poi fende a bun di de a ini a Nyun Tii fu Masaa Gadu.\n51 Luku ya! Masaa Gadu taigi mi wan bosikopu di noiti a be soi sama wanten. Da a be de wan kibii toli. A taki, somen fu wi ná o dede seefi, fosi wi ala faandi teke a nyun sowtu sikin. 52 Di a kaba yuu o doo, da wan Engel o boo wan tutu taki, ala sani kaba. Da fosi i pingi ain opo, da den dede biibiwan o weki anga wan hii nyun sowtu sikin. Da ala biibiwan di be de a libi ete seefi o faandi so tu. 53 Bika a sowtu sikin di poi dede mu faandi toon wan di noiti moo poi dede. Soseefi a sikin di poi loto poli mu faandi toon wan di noiti moo poi loto poli.\n54 Na so u sikin o faandi fu noiti moo poi dede loto poli. Da sani waka de enke fa Masaa Gadu Buku taki: “Dede komoto a pasi, fu tego. Na so gaan wini kon.” 55 Da gaan piisii bali o piki taki:\n“Dede! Yu á poi de winiman moo!\nBika i fika sondee tifi, fu feele.”\n56 Tuutuu! Dede abi tifi fu feele taki, u mu go kisi sitaafu fu wi takuudu anga ogii. Bika u á poi wooko anga weiti fu Masaa Gadu. 57 Ma gaantangi fu Masaa Gadu! A sende wi Masaa Jesesi Kelestesi kon teke dede pai fu wi takuudu anga ogii, meke u sa fende libi. Na so gaan wini kon gi wi.\n58 We, da lobi biibiwan! Da taampu taanga doo anga a biibi. Meke wan enkii sani á poi seke u puu a den sani fu Masaa Gadu! Ma wooko gi Masaa Gadu pasa peesi enke wookoman di á lesi. Sabi taki, dati noiti o de fu soso.